Ron Morris

Ronald ”Ron” Hugh Morris (27. huhtikuuta 1935 Glendale, Kalifornia – 2024) oli yhdysvaltalainen seiväshyppääjä, olympiamitalisti ja myöhemmin yleisurheiluvalmentaja sekä urheilutarvikkeiden jälleenmyyntiyrityksen johtaja.
Ron Morris aloitti uransa seiväshyppääjänä 1950-luvun alussa ja oli Kalifornian alueen koululaisten seiväshypyn ennätyksenhaltija. Hän nousi maailmanlistalla 10 parhaan joukkoon ensi kerran kaudella 1955, jolloin hän hyppäsi 451 ja oli maailmanlistalla 5. ja Yhdysvaltain mestaruuskilpailuissa sijoitus oli 4. Hän taisteli vahvasti olympiapaikasta seuraavan vuoden 1956 Melbournen olympialaisiin, mutta olympiakarsintojen viides sija jätti hänet kisojen ulkopuolelle. Keväällä 1957 paransi ennätystään 463:een. Seuraavana vuonna hän otti ensimmäisen kolmesta Yhdysvaltain seiväsmestaruudestaan. Sen jälkeen lähestyttäessä seuraavia olympialaisia eli kesään 1960 Morris oli joka vuosi kolmen parhaan joukossa Yhdysvaltain mestaruuskisoissa ja parantaen ennätystään 470:een, jolla tuloksella hän varmisti ME:n 481 tehneen Don Braggin jäljessä pääsyn olympialaisiin. Rooman vuoden 1960 olympialaisissa suosikki Bragg piti pintansa voittaen olympiakullan tuloksella 470. Morris ylitti 460, kun Eeles Landström toi tuloksellaan 455 Suomelle pronssimitalin.
Braggin tulos 481 jäi terässeiväsaikakauden kärkitulokseksi. Oli tapahtumassa muutos, johon mm. Bragg ja Landström eivät enää kyenneet mukautumaan. Morris oli käytännössä harvoja terässeiväsaikakauden huippuja, jotka pystyivät jatkaan huipulla seipään vaihtuessa vuoden 1961 kuluessa lasikuituun. Braggin ennätys särkyi toukokuussa 1961 amerikkalaisen George Daviesin toimesta, jota kaudella 1962 paransivat amerikkalaiset John Uelses ja Dave Tork, kunnes kesäkuussa 1962 ennätyksen otti nimiinsä Suomen Pentti Nikula tuloksella 494. Tässä vaiheessa Morris otti vuosien 1961 ja 1962 Yhdysvaltain mestaruuden. Morris vieraili Euroopassa ml. Suomessa kesällä 1962 kilpaillen uuden suomalaisen ME-miehen kanssa. Morris teki uuden ennätyksensä 490 Helsingissä hätyytellen myös Nikulan ME:tä kuitenkaan onnistumatta rikkoa sitä. Nikulan ennätyksen rikkoivat vuoden 1963 aikana amerikkalaiset Brian Stenberg ja John Pennel, jonka seurauksena ennätys oli elokuun lopulla oli 520. Ron Morris puolestaan kilpaili kuten edellisenäkin vuotena Euroopassa ml. Suomessa ja teki Pennelin ennätyshypyn aikaan oman ennätyksensä 502 Mikkelissä. Vuoden 1963 Yhdysvaltain mestaruuskisoissa hän oli kolmas tuloksella 489. Vuosi 1964 oli Tokion olympiakisavuosi, ja karsinnat olympiakisoihin tutun tiukat. Epäonnekseen Morris sijoittui neljänneksi olympiamatkan mennessä Pennelille, Fred Hansenille ja Billy Pemeltonille. Morris jatkoi vielä uraansa ja teki hieman yllättäen jälleen Suomen Mikkelissä 31. heinäkuuta 1966 ennätyksensä 503. ME oli tässä vaiheessa 534 John Pennelin nimissä. Kaikkinensa Morris oli maailman kymmenen parhaan listoilla vuosina 1955–1963 eli yhdeksänä kautena. 
Ron Morris oli jo vuodesta 1960 hyppäämisen ohella toiminyt Kalifornian valtionyliopistossa Los Angelesissa yleisurheiluvalmentajana. Tässä tehtävässä hän oli vuoteen 1978, jolloin hän siirtyi oman yrityksensä "On Track" toimitusjohtajaksi. Yritys on erikoistunut urheilutarvikkeiden jälleenmyyntiin.